RESOLUCIÓN do 30 de xullo de 2009 pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora, acondicionamento e reforma de instalacións e espazos deportivos e para a adquisición de equipamentos deportivos e pola que se convocan as correspondentes ao ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 31/07/2009

O Estatuto de autonomía de Galicia, Lei orgánica 1/1981, do 6 de abril, recolle, no seu artigo 27.22º, a competencia da Comunidade Autónoma de Galicia en materia de promoción do deporte. O Decreto 82/2009, do 21 de abril, establece os centros directivos dependentes da Presidencia da Xunta de Galicia, e crea a Secretaría Xeral para o Deporte.
Mediante as subvencións que se aproban nesta resolución preténdese a colaboración cos concellos da Comunidade Autónoma de Galicia, para a mellora das instalacións e espazos deportivos de titularidade municipal e para a adquisición dos equipamentos deportivos precisos para o axeitado desenvolvemento da práctica deportiva, co gallo do fomento da actividade física enmarcado nun estilo de vida saudable.
Os aspectos máis destacados da acción programada contéñense nas bases que regulan o réxime de outorgamento das subvencións, nas que se identifica con claridade aos beneficiarios e ás actuacións subvencionables, para establecer posteriormente os trámites esenciais do procedemento administrativo así como os requisitos para a xustificación da realización das distintas actuacións.
O outorgamento das subvencións será efectuado baixo estritos criterios obxectivos que se explicitan con suficiente detalle no artigo 4º.
Nos orzamentos xerais da Secretaría Xeral para o Deporte existe crédito axeitado e suficiente para as axudas que son obxecto desta convocatoria.
Esta resolución, así como as bases reguladoras que establece, adáptanse á Lei 9/2007, do 13 de xuño, de subvencións de Galicia, ao Decreto 11/2009, do 8 de xaneiro, polo que se aproba o Regulamento da Lei 9/2007, que desenvolve o réxime de axudas públicas da Comunidade Autónoma de Galicia, así como aos preceptos básicos da Lei 38/2003, do 17 de novembro, xeral de subvencións, conxunto normativo no que se establecen os requisitos xerais das subvencións concedidas pola administración autonómica, tendo en conta, en todo caso, os principios de publicidade, obxectividade e concorrencia.
Polo exposto, e en uso das facultades que teño atribuídas pola lexislación vixente de aplicación,
DISPOÑO:
Artigo 1º.-Obxecto.
Esta resolución ten por obxecto establecer as bases reguladoras e proceder á convocatoria para o ano 2009, en réxime de concorrencia competitiva, de subvencións para os dous tipos de actuacións que se detallan a continuación, e de acordo cos requisitos que se establecen no artigo seguinte:
-Construción, mellora, acondicionamento e reforma de instalacións e espazos deportivos.
-Adquisición de equipamentos deportivos.
Poderán acollerse a estas subvencións as actuacións que se describen neste artigo sempre que se realicen no periodo comprendido entre o 1 de xaneiro de 2009 e a data de xustificación dos investimentos establecida no artigo 11º.
Artigo 2º.-Actuacións subvencionables.
Só resultarán susceptibles de ser subvencionadas aquelas actuacións que resulten incluídas nalgúns dos seguintes epígrafes, atendendo á necesidade ou fin a satisfacer:
a) Construción, mellora, acondicionamento e reforma de instalacións e espazos deportivos de titularidade pública que se detallan nos parágrafos seguintes, sempre que, polo importe ao que ascenden, poidan ser realizadas baixo a modalidade de contrato menor de acordo co establecido nos artigos 95 e 122 da Lei 30/2007, do 30 de outubro, de contratos do sector público.
1. Actuacións de nivel 1:
-Pistas multideportivas ao aire libre.
-Circuítos biosaudables ao aire libre: obras necesarias para a instalación dos aparellos para a realización dos exercicios.
-Rutas de sendeirismo e ciclismo, incluindo a súa correcta sinalización.
-Rutas para a carreira incluíndo a súa correcta sinalización.
-Circuítos urbanos para camiñar, incluíndo a súa correcta sinalización.
-Espazos para a práctica da patinaxe: patíns e skate.
2. Actuacións de nivel 2:
-Instalacións para deportes tradicionais.
-Pistas de pádel.
3. Actuacións de nivel 3:
-Outras instalacións ou espazos.
Non serán obxecto de subvención as actuacións que pretendan a conservación e o mantemento ordinario das instalacións e os espazos deportivos (reposición de vidros, pintado interior/exterior e análogas).
b) Adquisición de equipamento deportivo inventariable. Só resultarán susceptibles de ser subvencionadas aquelas actuacións dirixidas á adquisición de equipamento deportivo inventariable consistente nun conxunto de ata 8 aparellos para a realización de exercicios nos circuítos biosaudables, e prioritariamente destinados ás persoas de 65 ou máis anos.
Artigo 3º.-Beneficiarios.
1. Poderán ser beneficiarios das subvencións que se regulan nesta resolución os concellos do territorio da Comunidade Autónoma de Galicia.
Os beneficiarios deberán acreditar a propiedade do inmoble ou instalación de que se trate ou posuír dereitos temporais para o seu uso e desfrute non inferiores a 10 anos ou, no caso de rutas ou circuítos, acreditar que o seu trazado discorre por camiños ou vías de dominio público.
2. Non poderán obter a condición de beneficiarios das subvencións reguladas nestas bases as persoas ou entidades en quen concorra algunha das circunstancias sinaladas nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
3. Así mesmo, non poderán obter a condición de beneficiarios os concellos que resultasen beneficiarios de subvención ao abeiro da Orde do 5 de marzo de 2008 pola que se aproban as bases reguladoras para a concesión de subvencións, en réxime de concorrencia competitiva, para a realización de obras de infraestruturas deportivas de titularidade pública ou privada e para a adquisición de equipamentos deportivos e pola que se convocan as correspondentes ao ano 2008 (DOG nº 50, do 11/03/2008), e non xustificasen axeitadamente a realización da actuación subvencionada, sen presentar renuncia expresa e por razóns xustificadas aceptada pola Secretaría Xeral para o Deporte.
4. As subvencións que se regulan nesta resolución son compatibles con outras subvencións ou axudas para a mesma finalidade, procedentes de calquera outra administración ou de entes públicos ou privados, nacionais, da Unión Europea ou de organismos internacionais, sen prexuízo da obriga de comunicar ao órgano concedente a súa obtención.
Artigo 4º.-Criterios obxectivos de adxudicación das subvencións.
A proposta de outorgamento da subvención formularaa o órgano instrutor, á vista dos traballos levados a cabo pola comisión avaliadora, unha vez aplicados os criterios de valoración, e logo da agrupación ou ordenación das diversas solicitudes nas respectivas epígrafes ou finalidades perseguidas con esta resolución, co obxecto de garantir que a competencia entre os proxectos ou accións concorrentes se produza entre accións de dimensións similares e que persigan finalidades análogas. O outorgamento das subvencións determinarase atendendo aos seguintes criterios obxectivos de valoración das respectivas solicitudes:
1. Criterios que se van considerar para infraestruturas:
a) Programa de actividades para 2009 que se levará a cabo na instalación ou espazo deportivo para a que se solicita a subvención. Ata 30 puntos.
-Actividades deportivas para poboación de 65 ou máis anos: valorarase a calidade do programa, ata 10 puntos, en función de:
-Obxectivos formulados: ata 2 puntos.
-Os contidos que se van desenvolver: ata 2 puntos.
-A súa temporalización: ata 2 puntos.
-Os criterios de avaliación formulados: ata 1 punto.
-As actuacións de promoción do uso da instalacións: ata 3 puntos.
-Actividades deportivas para poboación de 15 a 25 anos: valorarase a calidade do programa, ata 10 puntos, en función de:
-Obxectivos formulados: ata 2 puntos.
-Os contidos que se van desenvolver: ata 2 puntos.
-A súa temporalización: ata 2 puntos.
-Os criterios de avaliación formulados: ata 1 punto.
-As actuacións de promoción do uso da instalacións: ata 3 puntos.
-Incidencia na poboación do medio rural: ata 5 puntos.
-Actividades para persoas con discapacidade: ata 5 puntos
b) Número de habitantes: Ata 30 puntos.
-Concellos de máis de 20.000 habitantes: 20 puntos.
-Concellos de entre 5.000 e 20.000 habitantes, ambos os dous incluídos: 30 puntos.
-Concellos de menos de 5.000 habitantes: 10 puntos.
c) Tipo de actuación para a que se solicita a axuda: ata 40 puntos.
-Para actuacións de nivel 1: 40 puntos.
-Para actuacións de nivel 2: 20 puntos.
-Para actuacións de nivel 3: 10 puntos.
2. Criterios que se considerarán para equipamentos:
a) Número de habitantes: ata 30 puntos.
-Concellos de máis de 20.000 habitantes: 10 puntos.
-Concellos entre 5.000 e 20.000, ambos incluídos: 20 puntos.
-Concellos de menos de 5.000 habitantes: 30 puntos.
b) Porcentaxe de poboación de 65 ou máis anos: ata 30 puntos.
-Concellos cunha porcentaxe igual ou menor ao 20%: 15 puntos.
-Concellos cunha porcentaxe maior ao 20% e igual ou menor ao 30%: 20 puntos.
-Concellos cunha porcentaxe maior ao 30% e igual ou menor ao 40%: 25 puntos.
-Concellos cunha porcentaxe maior ao 40%: 30 puntos.
c) Programa de promoción de uso do equipamento para o que se solicita a subvención entre a poboación: ata 40 puntos.
-Actividades deportivas para persoas de 65 ou máis anos residentes en núcleos urbanos: valorarase a calidade do programa, ata 20 puntos, en función de:
-Obxectivos formulados: ata 4 puntos.
-Os contidos que se van desenvolver: ata 4 puntos.
-A súa temporalización: ata 4 puntos.
-Os criterios de avaliación formulados: ata 2 puntos.
-As actuacións de promoción do uso da instalacións: ata 6 puntos.
-Actividades deportivas para persoas de 65 ou máis anos residentes en zonas rurais: valorarase a calidade do programa, ata 10 puntos, en función de:
-Obxectivos formulados: ata 2 puntos.
-Os contidos que se van desenvolver: ata 2 puntos.
-A súa temporalización: ata 2 puntos.
-Os criterios de avaliación formulados: ata 1 puntos.
-As actuacións de promoción do uso da instalacións: ata 3 puntos.
-Actividades deportivas para persoas con discapacidade: valorarase a calidade do programa, ata 10 puntos, en función de:
-Obxectivos formulados: ata 2 puntos.
-Os contidos que se van desenvolver: ata 2 puntos.
-A súa temporalización: ata 2 puntos.
-Os criterios de avaliación formulados: ata 1 puntos.
-As actuacións de promoción do uso da instalacións: ata 3 puntos.
As axudas concederanse aos solicitantes que obteñan unha maior puntuación, ata esgotar o crédito previsto. No caso de empate na puntuación, no referente ás actuacións previstas no artigo 2º a), priorizaranse as solicitudes de actuacións de nivel 1 sobre as de nivel 2 ou 3, e as de nivel 2 sobre as de nivel 3. No caso de proseguir o empate, priorizaranse aquelas cunha maior puntuación no artigo 4º.1 a). No caso de proseguir o empate priorizaranse as de concellos de maior número de habitantes. No que respecta ás actuacións previstas no artigo 2º b), os posibles empates serán resoltos atendendo á puntuación obtida no artigo 4º.2 b). En caso de proseguir o empate resolverase pola puntuación obtida no artigo 4º.2 c). De proseguir o empate resolverase pola puntuación obtida no artigo 4º.2 a).
Artigo 5º.-Crédito orzamentario.
As subvencións que se convocan por medio desta resolución faranse efectivas con cargo á aplicación orzamentaria 40.60.441A.760.0, e ata a contía máxima que se detalla a seguir:
Aplicación orzamentaria	 2009
40.60.441A.760.0	 1.590.000 
Para as actuacións previstas no punto a) do artigo 2º, obras, destinarase un máximo de 1.190.000 .
Para as actuacións previstas no punto b) do artigo 2º, equipamentos, destinarase un máximo de 400.000 .
Non obstante o anterior, a comisión de avaliación poderá propor modificacións das contías referidas en canto a obras e equipamentos, en función das solicitudes recibidas. O crédito previsto poderá ser incrementado, dentro dos límites da lexislación aplicable, en función das dispoñibilidades orzamentarias e das necesidades de axudas acreditadas, realizando, de ser o caso, as modificacións orzamentarias que resulten precisas.
Artigo 6º.-Importe máximo das actuacións e determinación das axudas.
1. As obras obxecto de subvención ao abeiro desta convocatoria poderán acadar a cantidade de (cincuenta mil) 50.000  máis IVE. No que respecta á adquisición dos equipamentos deportivos, o investimento poderá chegar aos (dez mil) 10.000  máis IVE.
2. Para as actuacións previstas no punto a) do artigo 2º, obras, o importe da axuda da Secretaría Xeral para o Deporte será:
-Para as actuacións reflectidas no artigo 2º.a).1, será do 80% do importe total do investimento.
-Para as actuacións reflectidas no artigo 2º a).2, será do 50% do importe total do investimento.
-Para as actuacións reflectidas no artigo 2º a).3, será do 20% do importe total do investimento.
-Para as actuacións previstas no punto b) do artigo 2º, equipamentos, a Secretaría Xeral para o Deporte achegará o 100 % do importe total do investimento.
As porcentaxes citadas serán calculadas sobre o importe consignado na correspondente solicitude, sen que tal importe poida experimentar modificación ningunha por razón da contía da subvención finalmente outorgada.
3. Para o caso de que, como consecuencia de incidencias producidas, as subvencións outorgadas non sexan aceptadas ou que posteriormente se renuncie a elas, os créditos que tivesen tal orixe poderán ser reasignados a outros solicitantes, sen necesidade de mediar nova convocatoria pública, tras a proposta formulada para o efecto polo órgano instrutor, e entre as restantes solicitudes que, obtendo unha maior valoración, non acadasen a suficiente para ser incluídas na proposta anterior ou inicial.
Artigo 7º.-Presentación de solicitudes e documentación que presentarán os interesados.
As solicitudes formalizaranse nos impresos oficiais, segundo os modelos que se xuntan como anexo I Obras e anexo I Equipamentos. Os interesados poderán presentar unicamente unha solicitude por cada unha das modalidades de actuación, recollidas no artigo 1º, nas súas letras a) e b). A súa presentación implica o compromiso de someterse ás normas reguladoras da subvención establecidas nesta resolución.
1. Para infraestruturas deportivas, achegarase a seguinte documentación:
a) Memoria valorada con detalle dos custos da obra que se pretende realizar, subscrita por técnico municipal competente.
b) Documento acreditativo da titularidade do terreo ou inmoble en que se pretenda realizar a actuación. Os terreos deberán ser de titularidade da entidade solicitante ou, no seu defecto, esta deberá posuír título bastante que o habilite para a realización das obras e o uso posterior do construído ou reformado por período non inferior a dez (10) anos, ou, no caso de rutas ou circuítos, acreditar que o seu trazado discorre por camiños ou vías de dominio público.
c) Programa de actividades para 2009, citado no artigo 4º.1 a).
d) Declaración de conxunto de todas as solicitudes de subvención efectuadas ou concedidas para un mesmo proxecto ou actividade ante as administracións públicas competentes ou outros entes públicos (anexo II).
e) Declaración responsable de non estar incurso en ningunha das prohibicións para a obtención da subvención recollidas no artigo 10 da Lei 9/2007, do 13 de xuño, de subvencións de Galicia (anexo III).
f) Certificado do secretario do concello dos habitantes rexistrados no padrón municipal do concello.
2. Para a adquisición de equipamentos deportivos, achegarase a seguinte documentación:
a) Orzamento detallado do equipamento para o que se solicita subvención.
b) Memoria xustificativa da adquisición do equipamento en relación con outros equipamentos existentes, complementariedade cos equipamentos obxecto desta subvención e programa de promoción do uso do equipamento entre a poboación, citado no artigo 4º.2 c).
c) Declaración responsable de non ter solicitado outras axudas para a mesma actuación, das distintas administracións públicas competentes ou por calquera dos seus organismos, entes ou sociedades.
d) Declaración responsable de non estar incurso en ningunha das prohibicións para a obtención da subvención recollidas no artigo 10 da Lei 9/2007, do 13 de xuño, de subvencións de Galicia (anexo III).
e) Certificado do secretario do concello dos habitantes rexistrados no padrón municipal do concello, no que se determine a porcentaxe da poboación do concello de 65 ou máis anos. No caso de non poder, xustificadamente, certificar a porcentaxe da poboación do concello de 65 ou máis anos, consideraranse os últimos datos publicados polo Instituto Galego de Estatística.
Artigo 8º.-Lugar e prazo de presentación de solicitudes e emenda de deficiencias.
As solicitudes (anexos I) dirixiranse á Secretaría Xeral para o Deporte da Xunta de Galicia mediante a súa presentación por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será dun (1) mes, contado a partir do día seguinte ao da publicación desta resolución no Diario Oficial de Galicia.
Recibidas as solicitudes e a documentación complementaria, serán analizadas detalladamente, co obxecto de comprobar que se atopan debidamente cubertas e suficientemente documentadas. En caso contrario, requirirán ao solicitante, para que no prazo improrrogable de dez (10) días hábiles, proceda a emendar as deficiencias observadas, coa advertencia de que, se non o fixese así, se considerará que desiste da súa petición, logo da adopción da oportuna resolución que deberá ser ditada nos termos previstos no artigo 42 da Lei 30/1992, do 26 de novembro.
Realizadas as operacións anteriores constituirase no seo da Secretaría Xeral para o Deporte a comisión avaliadora regulada no artigo 9º desta resolución, que será a encargada de proceder á avaliación das solicitudes consonte cos criterios contidos no artigo 4º.
Artigo 9º.-Órganos competentes para a xestión da subvención e para ditar a resolución e prazo no que será ditada.
1. Órganos competentes.
Serán unidades administrativas competentes para a ordenación do procedemento de concesión, a Subdirección Xeral de Deportes e o Servizo de Contratación Administrativa e Xestión Económica da Secretaría Xeral para o Deporte.
2. Comisión avaliadora.
A totalidade das solicitudes presentadas serán obxecto de detallado estudo por parte dunha comisión avaliadora encargada de valoralas mediante a aplicación dos criterios obxectivos sinalados no artigo 4º.
A comisión avaliadora estará integrada polos seguintes membros:
Presidenta:
-A subdirectora xeral de Deportes, ou persoa en quen delegue.
Vogais:
-O xefe do Servizo de Coordinación Deportiva da Secretaría Xeral para o Deporte.
-O xefe do Servizo de Supervisión de Proxectos e Seguimento de Obras da Secretaría Xeral para o Deporte.
-Un técnico deportivo da Secretaría Xeral para o Deporte.
Secretario:
-Un funcionario da Secretaría Xeral para o Deporte, que participará con voz pero sen voto.
3. Órganos competentes para a instrución e o outorgamento.
A subdirectora xeral de Deportes será o órgano instrutor do procedemento, e elevará proposta de resolución, conforme a todo o actuado, ao secretario xeral para o Deporte, quen adoptará a resolución en virtude da cal se outorgarán ou denegarán as subvencións solicitadas, en exercicio das competencias desconcentradas nos secretarios xerais dependentes da Presidencia, en virtude da disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia (DOG nº 119, do 19 de xuño)
4. Notificacións e recursos.
A resolución das subvencións seralles notificada aos solicitantes nun período máximo de tres (3) meses contados desde o día seguinte á data de publicación desta resolución no Diario Oficial de Galicia. Esgotado o dito prazo sen resolución expresa, poderá entenderse desestimada a petición correspondente.
Non obstante, e de conformidade co establecido no artigo 59.6º b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual poderá ser substituída pola publicación no Diario Oficial de Galicia e na páxina web da Secretaría Xeral para o Deporte, con indicación neste caso da data da convocatoria, do beneficiario, da cantidade concedida e da finalidade da subvención outorgada. Así mesmo, relacionaranse as solicitudes desestimadas con expresión dos motivos da desestimación.
Contra esta resolución, os interesados poderán interpoñer recurso potestativo de reposición perante o Secretario Xeral para o Deporte, de acordo co disposto na disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia (DOG nº 119, do 19 de xuño), no prazo dun (1) mes contado a partir do día seguinte ao da recepción da oportuna notificación, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
5. No prazo máximo de tres meses contados desde a data da resolución de concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención. Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que poderá ser substituída pola publicación das subvencións concedidas na páxina web da Secretaría Xeral para o Deporte.
Artigo 10º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. De acordo co artigo 35 do Decreto 11/2009, do 8 de xaneiro, polo que se aproba o regulamento da Lei 9/2007, de subvencións de Galicia, poderase acordar a modificación da resolución de concesión por instancia do beneficiario, sempre que este presente a solicitude de modificación con anterioridade á data de finalización do prazo de xustificación do investimento obxecto de subvención e se cumpran os seguintes requisitos:
a) Que se produzan circunstancias ou cambios sustanciais durante o desenvolvemento da actuación subvencionada que impidan a súa execución nos termos previstos, sempre que a modificación que se pretende se atope suficientemente motivada, sen que constitúa causa para tal modificación que o beneficiario resulte subvencionado por un importe inferior ao inicialmente solicitado;
b) Que se acredite a inexistencia de prexuízo a terceiros;
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou denegue a modificación da resolución de concesión de subvención será adoptado polo órgano concedente desta, logo de proposta razoada do órgano instrutor.
Artigo 11º.-Prazo e forma de xustificación do cumprimento da finalidade para a que se lle concedeu a subvención e da aplicación dos fondos percibidos.
1. Os beneficiarios das axudas deberán xustificar a realización das accións subvencionadas antes do día 1 de decembro de 2009. O incumprimento do prazo de xustificación poderá dar lugar á perda do dereito a percibir a axuda outorgada e posibilitará a reasignación de tales créditos nos termos previstos nesta resolución.
A documentación xustificativa será presentada ante da Secretaría Xeral para o Deporte da Xunta de Galicia, quen procederá a comprobar a súa corrección.
Con anterioridade a formular a proposta de pagamento da subvención, unha vez rematadas as obras ou adquirido o equipamento deportivo, levarase a cabo un acto de comprobación do investimento efectuado, ao cal asistirá un representante da Secretaría Xeral para o Deporte e do que quedará constancia a través da oportuna acta.
2. A xustificación documental da realización da actuación obxecto da subvención estará integrada polos documentos que a seguir se enumeran:
2.1. No caso de obras de infraestruturas deportivas:
a) Cando o importe do gasto subvencionable supere a contía de 30.000 , o beneficiario deberá solicitar, de acordo co artigo 29.3º da Lei 9/2007, do 13 de xuño, de subvencións de Galicia, como mínimo, tres ofertas de diferentes provedores, con carácter previo á contratación, salvo que polas especiais características dos gastos subvencionables non exista no mercado suficiente número de entidades que poidan executar a obra, ou salvo que o gasto se realizase con anterioridade á solicitude de subvención.
A elección entre as ofertas solicitadas, que deberán achegarse na xustificación, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
b) O beneficiario achegará facturas xustificativas da realización da obra acompañadas da documentación acreditativa do pagamento. A xustificación tamén poderá consistir, segundo o establecido no artigo 28.5º da Lei 9/2007, do 13 de xuño, de subvencións de Galicia, na certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a que foi concedida.
c) Declaración complementaria do conxunto das axudas solicitadas, tanto as aprobadas ou concedidas como as pendentes de resolución polas distintas administracións públicas competentes ou por calquera dos seus organismos, entes ou sociedades (anexo II).
2.2. No caso de equipamentos deportivos:
a) Facturas xustificativas da adquisición efectuada, acompañadas da documentación acreditativa do pagamento. A xustificación tamén poderá consistir, según o establecido no artigo 28.5º da Lei 9/2007, do 13 de xuño, de subvencións de Galicia, na certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a que foi concedida.
b) Declaración responsable de non ter solicitado outras axudas para a mesma actuación, das distintas administracións públicas competentes ou por calquera dos seus organismos, entes ou sociedades.
2.3. Os beneficiarios están exentos de achegar os xustificantes do cumprimento das obrigas tributarias e coa Seguridade Social e de non ter pendente de pagamento ningunha outra débeda, por ningún concepto, coa Administración da comunidade autónoma, por atoparse nos supostos previstos no artigo 48.1º da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
Non obstante o anterior, estarase ao disposto no artigo 11 do Decreto 11/2009, do 11 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; o solicitante deberá presentar a correspondente declaración responsable á que fai referencia o mencionado artigo.
3. Gastos subvencionables.
Considéranse gastos subvencionables aqueles que de xeito indubidable respondan á natureza da actividade subvencionada. Entre tales gastos poderán ser incluídos os seguintes: honorarios facultativos de redacción de proxectos técnicos, dirección de obra e análogos; prezo dos contratos de obra adxudicados ou de adquisición de equipamentos deportivos; taxas ou impostos estatais, autonómicos ou municipais vinculados á expedición das oportunas autorizacións e licenzas.
Considérase gasto realizado o que foi efectivamente pagado con anterioridade á finalización do período de xustificación, debendo acreditarse o pagamento a través da documentación xustificativa axeitada.
4. A xustificación deberá comprender a totalidade do investimento ou actuación realizada, e deberá acreditarse o importe, a procedencia e a aplicación dos restantes recursos achegados, xa sexan fondos propios ou outras subvencións.
Artigo 12º.-Consentimentos e autorizacións.
1. Conforme o establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 20.3º da Lei 9/2007, do 13 de xuño, de subvencións de Galicia, os documentos exixidos que xa estean en poder da Administración actuante non deberán ser achegados coa solicitude, sempre que con esta se faga constar a data e o órgano ou dependencia en que foi presentada a documentación e que non transcorresen máis de cinco anos desde a finalización do procedemento a que correspondan. No suposto de imposibilidade material de obter o documento, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
2. De acordo co establecido na disposición adicional primeira do Decreto 132/2006, do 27 de xullo, polo que se regulan os rexistros públicos de axudas, subvencións e convenios e de sancións administrativas da Xunta de Galicia, a persoa solicitante da subvención consentirá expresamente coa sinatura da solicitude (anexo I) a inclusión e publicidade dos datos relevantes referidos ás subvencións recibidas, así como as sancións impostas, no devandito rexistro, sen prexuízo dos supostos en que a publicidade resulte excluída en virtude do disposto no decreto citado ou norma de rango legal.
3. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, esta secretaría xeral publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 13º.-Incumprimento, reintegros e sancións.
1. No suposto de incumprimento das condicións establecidas para a concesión da subvención e, en xeral, nos casos establecidos no artigo 33 da Lei 9/2007, do 13 de xuño, de subvencións de Galicia, e no capítulo I do título V do Decreto 11/2009, do 8 de xaneiro, polo que se aproba o Regulamento da mencionada Lei 9/2007, procederá o reintegro total ou parcial das subvencións percibidas, así como dos xuros de mora correspondentes.
2. O reintegro ao que se refire o punto anterior farase efectivo de acordo co procedemento previsto no artigo 33 da Lei 9/2007, do 13 de xuño, de subvencións de Galicia e no capítulo II do título V do Decreto 11/2009, do 8 de xaneiro, polo que se aproba o Regulamento da referida lei.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia e no título VI do xa mencionado Decreto 11/2009, do 8 de xaneiro, polo que se aproba o regulamento da Lei 9/2007.
Artigo 14º.-Outras obrigas dos beneficiarios perceptores das axudas ou subvencións.
Son obrigas dos beneficiarios as sinaladas no artigo 11 da Lei 9/2007, do 13 de xuño, de subvencións de Galicia e, sinaladamente, as seguintes:
a) As entidades ás que se lle conceda subvención quedarán obrigadas a asumir ao seu cargo os aumentos que se produzan, no caso de que o custo das obras ou equipamentos resulte superior á valoración prevista no orzamento, ou ben, por revisión dos prezos, adicionais, prórrogas e outros supostos.
b) Quedarán sometidas ás actuacións de comprobación que efectúe o órgano concedente, así como a calquera outra actuación de comprobación e ao control financeiro que lle correspondan a Consellería de Facenda ou aos órganos de control competentes, tanto autonómicos, como estatais ou comunitarios, para o que achegarán canta información lles sexa requirida no exercicio das actuacións anteriores.
c) Deberán destinar os bens adquiridos ou sobre os que se realicen as obras ao fin concreto para o que se lle concedeu a subvención, por período non inferior a cinco anos, cando se trate de bens inscritibles nun rexistro público, e dous anos para o resto dos bens. O incumprimento da obriga de destino referido neste parágrafo será causa de reintegro nos termos establecidos para o efecto no artigo 33 da Lei 9/2007, do 13 de xuño, de subvencións de Galicia, quedando o ben afecto ao pagamento do reintegro calquera que sexa o seu posuidor salvo que resulte ser un terceiro protexido nos termos legalmente previstos.
d) Os proxectos que se subvencionen terán que publicitar a colaboración da Secretaría Xeral para o Deporte da Xunta de Galicia, tanto durante a realización das obras ou instalación do equipamento como posteriormente, mediante un cartel que se exhibirá en sitio ben visible. As características do dito cartel, así como a súa localización e contido, que promoverá o correcto uso da instalación ou equipamento, serán indicados pola Secretaría Xeral para o Deporte. Os custos correspondentes á dita publicidade serán por conta do beneficiario da subvención.
Artigo 15º.-Lexislación de aplicación.
En todo o non previsto nestas bases rexerá a normativa xeral en materia de subvencións constituída pola Lei 9/2007, do 13 de xuño, de subvencións de Galicia, polo Decreto 11/2009, do 8 de xaneiro, polo que se aproba o Regulamento da norma anteriormente citada, así como polos preceptos básicos da Lei 38/2003, do 17 de novembro, xeral de subvencións.
Disposicións de desenvolvemento
Primeira.
O secretario xeral para o Deporte poderá ditar as resolucións e instrucións que sexan precisas para o desenvolvemento e execución desta resolución.
Segunda.-Entrada en vigor.
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 30 de xullo de 2009.
José Ramón Lete Lasa
Secretario xeral para o Deporte
Ver referencia pdf "14900D006P014.PDF"
Ver referencia pdf "14900D007P025.PDF"